**ΒΑΣΙΛΕΙΟΣ ΠΑΠΑΚΩΣΤΑΣ (Διευθυντής της Διεύθυνσης Δίωξης Ηλεκτρονικού Εγκλήματος του Αρχηγείου της Ελληνικής Αστυνομίας)**

**ΕΙΣΑΓΩΓΗ**

Η μεγάλη ανάπτυξη του τομέα της πληροφορικής και η αυξημένη συμμετοχή των πολιτών στη νέα εποχή της Κοινωνίας της Πληροφορίας, επέφεραν σημαντικά τεχνολογικά επιτεύγματα και εξυπηρετήσεις στην κοινωνία, που αφενός διευκολύνουν την καθημερινότητα, αφετέρου δημιουργούν πεδίο κατάλληλο και για την εμφάνιση εγκληματικής δραστηριότητας με τη χρήση των τεχνολογιών.

Όπως αναφέρεται και στην Ετήσια Έκθεση Εκτίμησης Απειλών και Οργανωμένου Εγκλήματος στο Διαδίκτυο για το 2020, η πανδημία #COVID19 έπληξε κάθε γωνιά του κόσμου και μας ανάγκασε να προσαρμοστούμε γρήγορα. Καθώς όλοι χρησιμοποιούμε το διαδίκτυο σε μια άνευ προηγουμένου κλίμακα, το ίδιο έκαναν και οι εγκληματίες προσαρμοζόμενοι ταχύτατα στη νέα πραγματικότητα.

Σύμφωνα με την IOCTA 2020 η online αναμετάδοση της κακοποίησης παιδιών συνεχίζει να αυξάνεται, γίνεται ακόμη πιο διαδεδομένη κατά τη διάρκεια της πανδημίας #COVID-19, όταν οι ταξιδιωτικοί περιορισμοί εμπόδισαν τους παραβάτες να κακοποιούν φυσικά τα παιδιά.

**ΥΠΗΡΕΣΙΑ**

Στην Υπηρεσία μας υφίσταται Τμήμα Διαδικτυακής Προστασίας Ανηλίκων το οποίο είναι αρμόδιο για τη δίωξη διαδικτυακών εγκλημάτων τελούμενα από ανηλίκους ή σε βάρος αυτών.

Ειδικότερα, εφόσον διαπιστωθεί υλικό πορνογραφίας ανηλίκων σε ιστοσελίδες ή μέσα κοινωνικής δικτύωσης εφαρμόζεται το ελληνικό δίκαιο και οι νόμοι που διέπουν τη Χώρα μας *(άρθρο 18 του Ν. 4267/2014 «Καταπολέμηση της σεξουαλικής κακοποίησης και εκμετάλλευσης παιδιών και της παιδικής πορνογραφίας και άλλες διατάξεις»)*, ενώ υπάρχει δυνατότητα κατάργησης ιστοσελίδας που φιλοξενείται στην Ελλάδα ή φραγής της γεωγραφικά, αν η τελευταία δεν φιλοξενείται στην Ελλάδα και δεν ανήκει σε χώρο ή υποχώρο που έχει χορηγηθεί στην Ελλάδα. Επίσης, σε περίπτωση που διαπιστωθεί ανάρτηση υλικού πορνογραφίας ανηλίκων σε νεφοϋπολογιστική υπηρεσία (cloud service), εξάγεται εγκληματολογικό αντίγραφο του υλικού και αφαιρείται το περιεχόμενο από τον εν λόγω διαδικτυακό λογαριασμό *(σύμφωνα με το νέο άρθρο 265 Κ.Π.Δ. (Ν. 4620/2019 – ΦΕΚ 96/Α/11-6-2019))*.

Ο συνολικός αριθμός νέων υποθέσεων που χειρίστηκε η ΔΙ.Δ.Η.Ε. και αφορούν υποθέσεις Πορνογραφίας Ανηλίκων ή Σεξουαλικής εκμετάλλευσης ανηλίκων μέσω διαδικτύου για το έτος 2019 είναι 329 και για το 2020 είναι 300.

Από την Υπηρεσία μας πραγματοποιήθηκαν το 2020, 38 κατ’ οίκον έρευνες για τα αναφερόμενα αδικήματα και συνελήφθησαν με τη διαδικασία του αυτοφώρου 19 άτομα. Επισημαίνεται ότι από τις προαναφερθείσες υποθέσεις για το 2020, σε εξήντα έξι (66) αναγνωρίσθηκαν τα ανήλικα θύματα. Στις υποθέσεις αυτές το 66,6% των θυμάτων ήταν ηλικίας κάτω των 15 ετών και το 33,3% άνω των 15 ετών. Επίσης, το 11,7% των δραστών ήταν ανήλικοι, ενώ το 88,3% αυτών ήταν ενήλικοι, ηλικίας από 18 έως 69 ετών. Τέλος επισημαίνεται ότι το 91,7% των δραστών ήταν γένους αρσενικού.

**Συμπεράσματα**

**Στην Ελλάδα**

* Παρά την απότομη αύξηση στη χρήση του διαδικτύου, η οποία οφείλεται κυρίως στην παραμονή των πολιτών στα σπίτια τους, δεν παρατηρήθηκε αύξηση στις υποθέσεις που αφορούσαν σεξουαλική εκμετάλλευση και πορνογραφία ανηλίκων μέσω διαδικτύου.
* Σημειώνεται ότι τα τελευταία δύο χρόνια υπήρξε και εμπλοκή ανηλίκων ως δράστες σε υποθέσεις πορνογραφίας ανηλίκων, κυρίως μεταξύ γνωστών μεταξύ τους ατόμων και συμμαθητών.
* Οι δράστες εντοπίζονται σε όλες τις ηλικιακές ομάδες, είναι στο μεγαλύτερο ποσοστό τους άνδρες, αλλά δεν λείπουν και οι εξαιρέσεις όπου οι θύτες είναι γυναίκες σε ποσοστό 8,3%.

**ΔΥΣΚΟΛΙΕΣ**

Δυστυχώς το διαδίκτυο δίνει τη δυνατότητα ομαδικής επικοινωνίας, συντονισμού και οργάνωσης, σε άτομα με ίδια εγκληματολογικά ενδιαφέροντα όπως η παιδοφιλία και η διακίνηση υλικού πορνογραφίας ανηλίκων (child pornography) κ.λπ., χωρίς μετακινήσεις και έξοδα, μέσω των δωματίων επικοινωνίας (Chatrooms), από κλειστές διαδικτυακές κοινότητες ή μέσα από διαδικτυακά άμεσα αναμεταδιδόμενες συζητήσεις (IRC – Internet Relay Chat).

Η δυνατότητα χρήσης κρυπτογραφημένων εφαρμογών συνομιλίας, live streaming και on demand μετάδοσης περιεχομένου θέτουν σημαντικά εμπόδια στις αρχές επιβολής του νόμου διεθνώς, όσον αφορά στην ανακάλυψη των αγνώστων δραστών.

Τέλος η εμπορευματοποίηση της online σεξουαλικής εκμετάλλευσης ανηλίκων έχει οδηγήσει ακόμα και μεμονωμένους χρήστες στην ανάρτηση τέτοιου υλικού σε ιστότοπους, προκειμένου να επιτύχουν άμεσο κέρδος με βάση το πλήθος των μεταφορτώσεων του υλικού αυτού.

**ΚΛΕΙΣΙΜΟ**

Πρέπει να σημειωθεί ότι ο αθλητισμός πρώτα απ’ όλα χτίζει γέφυρες αλληλεγγύης, κατανόησης και συνεργασίας και είναι ευθύνη μας να συνεισφέρουμε στην προστασία της ηθικής ακεραιότητας των συναθλητών και των αθλημάτων. Τα περιστατικά σεξουαλικής εκμετάλλευσης ανηλίκων στους χώρους αυτούς, πρέπει να τονίσουμε ότι αποτελούν εξαιρέσεις. Επίσης πρέπει αφενός να λαμβάνεται μέριμνα πρόληψης τέτοιων φαινομένων, αφετέρου να αντιμετωπίζονται άμεσα και συντονισμένα, σε συνεργασία με όλους τους εμπλεκόμενους φορείς.

Όπως ισχύει διεθνώς, η καταστολή, όσο και αν είναι απαραίτητη, δεν είναι ικανή από μόνη της να αντιμετωπίσει το πρόβλημα. Η διεθνής εμπειρία έχει δείξει ότι προτεραιότητα είναι η ευαισθητοποίηση αλλά και η εκπαίδευση των συμμετεχόντων στους αθλητικούς αγώνες και των πολιτών.